สั่งพักราชการ พล.ท.มนัส เจอคดีค้ามนุษย์ (ชมคลิป)
เจ้าตัวเตรียมเข้ามอบตัวกับตร. อุดมเดช ยันไม่ปกป้องคนผิด เลขาสมช.เซอร์ไพรส์ไร้กระแส,ผบ.ทบ.สั่งพักราชการ พล.ท.ผู้ต้องหาตามหมายจับค้ามนุษย์ชาวโรฮีนจาเพื่อรอผลสอบสวน ด้านนายกฯไม่ป้องว่าไปตามหลักฐาน ส่วน พล.ท.ผู้ต้องหาเร่งประสานทหารพระธรรมนูญ คาดเตรียมขอมอบตัว ขณะที่ ผบ.ตร.เป็นเจ้าภาพประชุมร่วมชี้แจงต่างชาติหาความร่วมมือช่วยเหลือมนุษย์เรือ พร้อมทลายเครือข่ายขบวนการค้ามนุษย์ออกหมายจับไปแล้ว 84 คน ขณะที่สหรัฐฯวอนเมียนมายุติการกดขี่ผู้คน,ชุดสืบสวนขยายผลทลายขบวนการค้ามนุษย์ชาวโรฮีนจาสาวถึง พล.ท.มนัส คงแป้น ผู้ทรงคุณวุฒิพิเศษกองทัพบก พนักงานสอบสวนขออนุมัติศาลจังหวัดนาทวี ออกหมายจับพัวพันในคดีค้ามนุษย์ สมัยติดยศ พล.ต.ดำรงตำแหน่งผู้บัญชาการมณฑลทหารบกที่ 42 ค่ายเสนาณรงค์ อ.หาดใหญ่ จ.สงขลา ขณะที่ทางกองทัพเตรียมคำสั่งพักราชการ โดยเมื่อเวลา 10.00 น. วันที่ 2 มิ.ย. พล.ต.อ.สมยศ พุ่มพันธุ์ม่วง ผบ.ตร. พล.ต.อ.เอก อังสนานนท์ รอง ผบ.ตร. และ ผอ.ศพดส.ตร. พล.ต.ท.ประวุฒิ ถาวรศิริ ผู้ช่วย ผบ.ตร.และโฆษก ตร. พร้อมด้วยอัยการและตัวแทนประเทศต่างๆรวม 18 ประเทศ ประชุมร่วมกันเกี่ยวกับปัญหาการค้ามนุษย์ชาวโรฮีนจา,ภายหลังการประชุม พล.ต.อ.สมยศ พุ่มพันธุ์ม่วง ผบ.ตร. กล่าวว่า สำนักงานตำรวจแห่งชาติเปิดเวทีประชุมร่วมกับหน่วยงานอื่นๆ เช่น ปปง.อัยการ และตัวแทนประเทศต่างๆ เพื่อรับฟังว่าในกรณีการค้ามนุษย์ชาวโรฮีนจา ทางสำนักงานตำรวจแห่งชาติได้ดำเนินการอะไรบ้าง เพื่อยืนยันให้ทุกๆประเทศได้ทราบว่ารัฐบาลมีความมุ่งมั่น มีความตั้งใจในการแก้ปัญหา โดยชี้แจงกับประเทศต่างๆ ว่าปัญหาที่เกิดขึ้นไม่ได้เกิดขึ้นจากประเทศไทยเป็นเพียงประเทศทางผ่าน เรามีความตั้งใจในการแก้ปัญหาอย่างเต็มที่ แต่ประเทศไทยแก้ปัญหาเพียงประเทศเดียวคงไม่ได้ ต้องอาศัยความร่วมมือกับประเทศต่างๆที่เกี่ยวข้อง เป็นการชี้แจงว่าประเทศไทยได้ทำอะไรไปบ้างและพร้อมตอบคำถามในสิ่งที่ทุกฝ่ายสงสัยหรือข้องใจในการปฏิบัติหน้าที่ของสำนักงานตำรวจแห่งชาติ ขณะเดียวกันก็พร้อมที่จะรับฟังข้อเสนอแนะ เพื่อจะได้นำไปดำเนินการและแก้ปัญหา,พล.ต.อ.สมยศกล่าวอีกว่า การดำเนินคดีและติดตามจับกุมตัว พล.ท.มนัส คงแป้น ผู้ทรงคุณวุฒิกองบัญชาการกองทัพบก ผู้ต้องหารายสำคัญในคดีร่วมกันค้ามนุษย์ชาวโรฮีนจามอบหมายให้ พล.ต.อ.เอก อังสนานนท์ เป็นผู้รับผิดชอบสำนวนคดี ขณะนี้รวบรวมพยานหลักฐาน เพื่อยื่นออกหมายจับตามขั้นตอนและศาลได้อนุมัติหมายจับแล้วมั่นใจว่า พล.ท.มนัสจะไม่หลบหนี เนื่องจากเป็นนายทหารระดับสูง ขณะนี้ยังไม่มีการประสานงานเข้ามอบตัว ส่วนกรณีนายณัฐภัทร แสงทอง หรือโกมิก ผู้ต้องหาที่ถูกออกหมายจับในคดีนี้ถูกทางการประเทศ,เมียนมาควบคุมตัว สำนักงานตำรวจแห่งชาติมอบหมายให้ พล.ต.อ.จักรทิพย์ ชัยจินดา รอง ผบ.ตร.ดำเนินการประสานงานขอตัวส่งผู้ร้ายข้ามแดน ทั้งนี้ต้องขึ้นอยู่กับทางการประเทศเมียนมาว่าจะดำเนินคดีเกี่ยวกับการค้ามนุษย์หรือไม่ เนื่องจากกฎหมายของประเทศเมียนมามีอัตราโทษสูง ยังไม่มีการตอบรับว่าจะสามารถส่งมาดำเนินคดีประเทศไทยหรือไม่,ด้าน พล.ต.อ.เอก อังสนานนท์ รอง ผบ.ตร.กล่าวว่า ขอยืนยันปัญหาการค้ามนุษย์ยังคงมีอยู่ในประเทศไทยและเป็นอาชญากรรมข้ามชาติ ผู้กระทำความผิดแบ่งหน้าที่กันทำงานอย่างชัดเจน ไม่ง่ายที่จะนำตัวผู้อยู่เบื้องหลังมาเข้าสู่กระบวนการยุติธรรม โดยเฉพาะผู้กระทำผิดที่หลบหนีอยู่ต่างประเทศ ปัญหาการค้ามนุษย์มีต่อเนื่องมายาวนาน แต่เป็นรูปธรรมชัดเจนประมาณ 3 ปี เป็นปัญหาที่มีความซับซ้อนเนื่องจากมีนักการเมืองท้องถิ่นและข้าราชการในพื้นที่เข้าไปเกี่ยวข้องและคอยอำนวยความสะดวกให้อาชญากรรมดำเนินการได้อย่างสะดวก,รอง ผบ.ตร.กล่าวอีกว่า หลังรวบรวมข้อเท็จจริงและพยานหลักฐานนำไปสู่การจับกุมดำเนินคดีผู้ที่เกี่ยวข้องและผู้ที่อยู่เบื้องหลังทั้งในประเทศและต่างประเทศ พบแหล่งที่พักพิงผิดกฎหมาย 7 แห่ง พบศพ 36 ศพ เป็นชาย 21 ศพ และหญิง 5 ศพ อีก 10 ศพ ยังไม่ทราบเพศซึ่งรอการตรวจพิสูจน์ สรุปยอดคนต่างด้าวที่เกี่ยวข้อง 313 คน แยกเป็นผู้ต้องหาหลบหนีเข้าเมือง 249 คน เหยื่อค้ามนุษย์ 64 คน สั่งฟ้อง 179 คน พ้นโทษไปแล้ว 48 คน อยู่ระหว่างส่งกลับประเทศ ส่วนอีก 131 คนอยู่ในระหว่างดำเนินคดีสั่งฟ้อง 70 คน ซึ่ง ตม.รอรับส่งกลับประเทศต้นสังกัด,สำหรับเหยื่อการค้ามนุษย์ 64 คน เป็นชาวโรฮีนจา 50 คน เป็นชาวบังกลาเทศ 14 คน เหยื่อทั้งหมดได้รับการคุ้มครองเป็นอย่างดี ขณะนี้ออกหมายจับ 84 คน จับกุมแล้ว 51 คน ยังคงเหลือ 33 คน ยึดทรัพย์สินผู้กระทำผิด 84.5 ล้านบาท จากการประสานงานของ ผบ.ตร.และตำรวจมาเลเซียในการประชุมทวิภาคีระหว่างตำรวจสองประเทศ โดยตำรวจมาเลเซียยืนยันให้ความร่วมมือเพื่อป้องกันการค้ามนุษย์และนำผู้กระทำผิดมาลงโทษโดยเร็ว,ช่วงบ่ายวันเดียวกัน ผู้สื่อข่าวรายงานว่า พล.ท.มนัส คงแป้น ผู้ทรงคุณวุฒิกองทัพบก เดินทางมาปรากฏตัวในค่ายวชิราวุธ กองทัพภาคที่ 4 อ.เมือง นครศรีธรรมราช ในชุดนายทหารเต็มยศ โดย พล.ท.มนัสเข้าพบกับนายทหารระดับสูงคนหนึ่งคาดว่ามีการปรึกษาหารือกันเพื่อเตรียมตัวเข้ามอบตัวกับตำรวจภายหลังถูกศาลจังหวัดนาทวีออกหมายจับ โดย พล.ท.มนัสอยู่ระหว่างประสานกับนายทหารพระธรรมนูญและเตรียมเข้ามอบตัวในเร็วๆนี้ แต่ยังไม่ทราบแน่ชัดว่าจะมอบตัวที่ จ.สงขลา หรือที่ จ.นครศรีธรรมราช อย่างไรก็ตาม เจ้าหน้าที่สารวัตรทหาร มทบ.41 ห้ามไม่ให้ผู้สื่อข่าวเข้าใกล้ตัว พล.ท.มนัสและห้ามถ่ายภาพโดยเด็ดขาด,ด้านนายอนุสิษฐ คุณากร เลขาธิการสภาความมั่นคงแห่งชาติ (สมช.) ให้สัมภาษณ์ถึงการแก้ไขปัญหาโรฮีนจาว่า แน่นอนว่าหากมีผู้หาประโยชน์และผ่านเข้ามาโดยมิชอบ จะกลายเป็นปัญหาในเรื่องอาชญากรรม และในระยะเวลาต่อจากนี้ไปอย่างที่ตนเคยกล่าวไว้ อาจจะเห็นอะไรที่เซอร์ไพรส์ เนื่องจากการลงไปสืบสวนสอบสวนอย่างจริงจังของรัฐบาล จะเอาฝอยที่ถูกหมักหมมในอดีตขึ้นมาทำให้การแก้ไขปัญหาดีขึ้น ส่วนกรณี พล.ท.มนัส คงแป้น ผู้ทรงคุณวุฒิพิเศษกองทัพบก ที่มีส่วนพัวพันกับการค้ามนุษย์นั้น สมช.ไม่เคยมีการข่าวเรื่องดังกล่าว ถือว่าเป็นเรื่องที่คาดไม่ถึง เราพยายามทำงานในเรื่องดังกล่าวอย่างเต็มที่ แต่ก็มีบางกลุ่มแอบแฝงหลบซ่อน เรื่องนี้ไม่ใช่เป็นปัญหาของประเทศไทยประเทศเดียว แต่เป็นปัญหาของโลกและสหประชาชาติที่ต้องลงมาช่วยกัน เชื่อว่าเมื่อนำข้อมูลมาแชร์กันปัญหาจะเบาบางลง,ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช.กล่าวภายหลังการประชุม ครม.ถึงกรณีที่ พล.ท.มนัส คงแป้น ผู้ทรงคุณวุฒิ ทบ.ถูกออกหมายจับพัวพันขบวนการค้ามนุษย์ชาวโรฮีนจาว่า เรื่องนี้ไม่เข้าไปยุ่งเกี่ยว ผิดก็ว่าไปตามผิดว่าไปตามกระบวนการสอบสวน ผู้สื่อข่าวถามว่า พล.ท.มนัสเป็นตัวการระดับสูงของขบวนการค้ามนุษย์หรือไม่ พล.อ.ประยุทธ์ตอบว่า ไม่รู้ เป็นเรื่องกระบวนการยุติธรรมพบหลักฐานต้องสอบสวนเหมือนทุกคนทุกคดี ถ้าผิดก็ผิดก็ต้องให้เวลาสอบสวน หลักฐานเพียงพอก็ส่งฟ้องศาลก็จะถูกปลด มันอะไรกันนักหนาเหมือนกันทุกคน ไม่ว่าในประเทศต่างประเทศกฎหมายเดียวกันหมดจะต้องเน้นคนโน้นคนนี้ทำไม ผิดหมด,เมื่อถามอีกว่ายังมีนายทหารคนอื่นไปเกี่ยวข้องด้วยหรือไม่ พล.อ.ประยุทธ์ ตอบว่า ไม่รู้ ปัดโธ่ เอ้ย ฉันไม่ใช่สอบสวนนี่หว่า ก็ให้ตำรวจสอบสวนมามันโยงใครคนนั้นก็โดนด้วยก็แค่นั้นเอง แหมทำเหมือนบ้านเมืองนี้ไม่มีระบบ หรือประเทศไทยอยู่ที่ผมคนเดียว ต้องสั่งทั้งหมดหรืออย่างไร วันนี้มันไม่ใช่ ทั้งนี้ ในที่ประชุม ครม.มีการรายงานถึงผลการประชุมว่าด้วยการโยกย้ายถิ่นฐานแบบไม่ปกติในมหาสมุทรอินเดีย การแก้ไขปัญหาชาวโรฮีนจาอพยพมีความชัดเจนขึ้นทั้งสหรัฐอเมริกาและประเทศใหญ่ๆต่างพอใจในการทำงานของไทย คงจะต้องไปว่ากันต่อในเรื่องของคดีความ เชื่อจะทำให้ปัญหาการอพยพแบบผิดปกติจะลดจำนวนลง เวลานี้ก็ลดลง การดำเนินการของเราต้องทำอย่างต่อเนื่องจนกว่าสถานการณ์จะปลอดภัยและดีขึ้น ไม่ใช่แค่ภายใน 2 สัปดาห์นี้แล้วจบ แต่ยังต้องคุยกันอีกว่าจะพัฒนาช่วยเหลือต้นทางกันอย่างไร รวมถึงการดูแลผู้ที่ติดค้าง,พล.อ.ประยุทธ์กล่าวว่าปัญหานี้ทางยุโรปและอเมริกาก็มี รวมถึงประเทศที่ห่างไกลก็มีข่าวจับผู้มีปัญหาอพยพกว่า 4 พันคน มีทุกที่ในโลกตราบใดที่มีคนจนก็ต้องมีความขัดแย้งและจะมีผู้นำความขัดแย้งและมีการหลบหนีออกนอกประเทศเพื่อหางานทำเพราะคนเราต้องหาสิ่งที่ดีกว่า อยู่ในประเทศไม่ได้ก็ต้องไปที่อื่น ฉะนั้นจะแก้ปัญหาด้วยศึกสงครามอย่างเดียวคงไม่พอ ต้องดูเรื่องเศรษฐกิจและการพัฒนาต่างๆ โดยเฉพาะรัฐบาลไทย เวลาไปไหนก็จะนำเรื่องเศรษฐกิจพอเพียง เศรษฐกิจทฤษฎีใหม่ ไปเผยแพร่ให้แก่ทุกประเทศเองก็พอใจ โดยล่าสุดนำไปแสดงที่สหประชาชาติ ประเทศหมู่เกาะก็พอใจและชื่นชมแนวทางของพระบาทสมเด็จ พระเจ้าอยู่หัว ทุกอย่างในประเทศไทยกับสายตาคนต่างประเทศดีหมด ยกเว้นคนไทยด้วยกัน,ด้าน พล.อ.อุดมเดช สีตบุตร รมช.กลาโหม ในฐานะ ผบ.ทบ. กล่าวว่า กองทัพบกให้การสนับสนุนตำรวจอย่างเต็มที่ ขณะเดียวกัน พล.ท.มนัสเองก็มีสิทธิ์ที่จะรวบรวมข้อมูลหลักฐานเพื่อชี้แจง ต้องให้โอกาสและความเป็นธรรมกับ พล.ท.มนัสด้วยจากข้อมูลหลักฐานที่ตำรวจมีจนถึงขั้นออกหมายจับคงมีความชัดเจนในระดับหนึ่ง และในฐานะ พล.ท.มนัสเป็นกำลังพลของกองทัพบก สั่งการให้ พล.ท.ปราการ ชลยุทธ แม่ทัพภาค 4 ตั้งคณะกรรมการตรวจสอบสวนข้อเท็จจริงเพื่อหาข้อมูลเพิ่มเติม เรื่องนี้กองทัพเองไม่ได้นิ่งนอนใจทราบข้อมูลบางส่วนเเล้ว เเต่ต้องรอความชัดเจนจากทางตำรวจด้วยและตามระเบียบเมื่อถูกออกหมายจับตามขั้นตอนได้สั่งพักราชการ จากนั้นรอผลการสอบสวน ส่วนการขยายผลเชื่อว่า พล.ท.มนัสน่าจะรู้จักหรือเชื่อมโยงไปยังบุคคลที่ถูกชี้ชัดว่ากระทำความผิดเพราะจากการตรวจสอบเส้นทางการเงินพบว่าเป็นไปได้,ยืนยันกองทัพบกจะไม่ปกป้องคนในกองทัพที่กระทำความผิดและจะลงโทษเด็ดขาด โดยเฉพาะอย่างยิ่งคดีนี้เป็นเรื่องที่อยู่ในความสนใจของต่างประเทศ แต่ขณะนี้ก็ต้องให้โอกาสเพื่อหาข้อมูลนำมาชี้แจงต่อไป ขณะที่กองทัพมีกำลังพลถึง 2.7 แสนนาย ส่วนใหญ่เป็นคนดีทั้งหมด ทำงานด้วยความเหน็ดเหนื่อย แต่ในกองทัพก็คงจะมีทั้งคนดีและไม่ดี ผมยืนยันว่าตั้งใจทำงานไม่อย่างนั้นเราคงไม่รักษาสภาพเช่นนี้ได้ กองทัพดำรงอยู่ได้ด้วยการมีคนดีเป็นส่วนใหญ่ พล.อ.อุดมเดชกล่าว,พล.อ.ประวิตร วงษ์สุวรรณ รองนายกรัฐมนตรีและรมว.กลาโหม กล่าวว่า กรณีของ พล.ท.มนัส คงแป้น ผู้ทรงคุณวุฒิพิเศษกองทัพบก ขึ้นอยู่กับเจ้าหน้าที่ตำรวจดำเนินการตามกฎหมายตามพยานหลักฐาน เบื้องต้น พล.ท.มนัสยังไม่ได้มีความผิด ยังไม่รู้ว่ามีพยานหลักฐานแค่ไหนเพราะตนไม่ได้เข้าไปยุ่งเกี่ยวกับการสืบสวนสอบสวน พล.ท.มนัสยังแค่เป็นผู้ต้องสงสัย และ พล.อ.อุดมเดช สีตบุตร รมช.กลาโหม และ ผบ.ทบ. เป็นผู้ดูแลเรื่องวินัย ทุกอย่างดำเนินการตามขั้นตอนไม่มีปัญหา เมื่อถามว่าจะกำชับกำลังพลอย่างไรไม่ให้ยุ่งเกี่ยวกับเรื่องค้ามนุษย์ พล.อ.ประวิตรกล่าวว่า เรากำชับอยู่แล้ว และ พล.ท.มนัสยังไม่มีความผิด เรื่องพวกนี้ทหารทุกคนไม่ว่าจะเป็นนายทหารชั้นประทวนหรือชั้นสัญญาบัตรรู้ระเบียบวินัยและกฎหมายดี เป็นหน้าที่จะต้องปฏิบัติตามกฎหมายตามวินัยทหาร คนแต่งเครื่องแบบเขารู้หมดไม่ต้องกำชับว่าจะต้องทำอะไรบ้างเพราะเขามีเกียรติมีศักดิ์ศรี,วันเดียวกัน นายบารัค โอบามา ประธานาธิบดีสหรัฐฯ ออกแถลงการณ์ว่า หากเมียนมาอยากจะเปลี่ยนถ่ายตัวเองให้เป็นไปในแนวทางประชาธิปไตย สิ่งสำคัญที่สุดคือรัฐบาลเมียนมาต้องยุติการกดขี่ผู้คนเหมือนกรณีชาวโรฮีนจาที่ถูกกดขี่เพียงเพราะมีความต่างในรูปร่างหน้าตาและความเชื่อทางศาสนา ถ้าผมเป็นโรฮีนจาผมก็อยากจะอยู่ในถิ่นกำเนิดของตัวเองในที่ที่พ่อแม่เติบโตมา และก็อยากได้รับความคุ้มครองจากรัฐบาล ได้รับการปฏิบัติอย่างยุติธรรม นอกจากนี้ นายโอบามายังกล่าวอีกว่าขอชื่นชมรัฐบาลมาเลเซียและอินโดนีเซียที่เปิดรับผู้ลี้ภัยหลายพันคน ซึ่งสหรัฐฯเองก็พร้อมที่จะรับไปบางส่วนด้วย,ขณะที่สำนักข่าวรอยเตอร์รายงานว่า จากกรณีที่กองทัพเรือเมียนมาตรวจพบเรือบรรทุกผู้อพยพ 727 คน นอกชายฝั่งทางภาคใต้ของเมียนมานั้น คนกลุ่มนี้ยังไม่ได้ถูกพาขึ้นฝั่งแต่อย่างใด ยังคงถูกกักตัวไว้บนเรือ โดยนายเย ตุต โฆษกรัฐบาลเมียนมาชี้แจงว่า ทางการอยู่ระหว่างคัดกรองเพื่อยืนยันว่าคนกลุ่มนี้เป็นใครมาจากไหน พร้อมกำลังสอบถามว่าอยากจะเดินทางไปที่ใด ซึ่งปกติแล้วเวลาถามผู้อพยพทั่วไปส่วนใหญ่ก็บอกว่าอยากกลับไปบังกลาเทศทั้งนั้น และรัฐบาลก็จะดำเนินการให้ตามความประสงค์,เย็นวันเดียวกัน พล.ต.ท.มนตรี โปตระนันทน์ ผบช.ภ.9 พร้อมด้วยทหาร เจ้าหน้าที่ตำรวจมาเลเซีย ประชุมร่วมกันเพื่อขอความร่วมมือในการลำเลียงศพชาวโรฮีนจาจากเทือกเขาแก้วฝั่งประเทศมาเลเซียข้ามเขตแดนผ่านมายังประเทศไทย เพื่อความสะดวกในการลำเลียงขนส่งไปยังกองพิสูจน์หลักฐานในกรุงกัวลาลัมเปอร์ พล.ต.ท.มนตรีกล่าวว่าทางการไทยอนุญาตให้ทางประเทศมาเลเซียขนศพผ่านไทยตามหลักสากลและหลักสิทธิมนุษยธรรม และอำนวยความสะดวกอย่างเต็มที่
ผบ.ทบ.สั่งพักราชการ พล.ท.ผู้ต้องหาตามหมายจับค้ามนุษย์ชาวโรฮีนจาเพื่อรอผลสอบสวน ด้านนายกฯไม่ป้องว่าไปตามหลักฐาน ส่วน พล.ท.ผู้ต้องหาเร่งประสานทหารพระธรรมนูญ คาดเตรียมขอมอบตัว 
ข่าวหน้า1,ข่าว,สั่งพักราชการ,มนัส คงแป้น,ค้ามนุษย์,ชาวโรฮีนจา,ขบวนการค้ามนุษย์,อุดมเดช สีตบุตร,สอบสวนข้อเท็จจริง,เส้นทางการเงิน,ไทยรัฐออนไลน์